גבריאל אביטל

גבריאל (גבי) אביטל (נולד בשנת 1959) הוא דוקטור להנדסת אווירונאוטיקה ופובליציסט ישראלי. בעבר כיהן כמדען הראשי של משרד החינוך וכיושב ראש חוג הפרופסורים לחוסן מדיני וכלכלי.

קורות חיים
נולד בשם גבריאל אבוטבול בקזבלנקה שבמרוקו לשמעון ולדיסיה ועלה לישראל עם משפחתו בשנת 1961 למושב אליפלט שבגליל העליון. הוא בוגר בית הספר התיכון הדתי הימלפרב בירושלים. סיים את שירותו הצבאי בצה"ל בדרגת סרן. 

אביטל בעל תואר דוקטור שקיבל מהפקולטה להנדסת אווירונאוטיקה וחלל של הטכניון. עבודת הדוקטורט שלו, שהוגשה בשנת 1997, עסקה ב"השפעות גומלין בין גלי ניפוץ לבין גלי הלם בתערובות נפיצות בשדה זרימה שגיא קולי" ונעשתה בהנחיית פרופסור יוסף רום. שימש כמהנדס בתעשייה הביטחונית והיה מעורב בפרויקט טיל החץ (שלפיתוחו התנגד) והטיל הארטילרי "אקסטרא". בתפקידו האחרון היה מנהל תחום אווירו-מכניקה בחברת אלביט מערכות. בשנת 1998 זכה בפרס בתעשייה הצבאית על תרומה ייחודית בפיתוח רקטי. בין 1986 ל-2000 לימד בכמה בתי ספר תיכוניים, כיהן בתפקיד סגן מנהל בבית הספר 'אמי"ת כרמיאל', וכמורה למתמטיקה ופיזיקה במכללה האקדמית להנדסה אורט בראודה והמכללה האקדמית תל-חי. שימש כמרצה מן החוץ בטכניון בתחום תורת הזרימה והאווירודינמיקה. 

אביטל הוא פעיל הליכוד, חבר בהנהלת חוג הפרופסורים לחוסן מדיני וכלכלי, חבר במעוז יהודה של המסדר ע"ש זאב ז'בוטינסקי וחבר הנהלת ביטאון המסדר, 'האומה'. אביטל פועל גם כפובליציסט, ומאמרי דעות שכתב פורסמו בעיתונים "מקור ראשון" ו"מעריב", וכן בערוץ 7. משנת 1989 הוא חבר במרכז הליכוד וחבר מועצת סניף הליכוד ברחובות. הוא התנגד לתוכנית ההתנתקות וניהל את מטה רחובות במסגרת משאל החברים שערך הליכוד בנושא. הוא שימש כיושב ראש האקדמי של סניף כרמיאל של המדרשה הלאומית ללימודי המחתרות שליד המסדר ע"ש זאב ז'בוטינסקי. הוא נבחר לרשימת הליכוד לכנסת מספר פעמים אך לא למקום ריאלי. בבחירות לכנסת ה-16 שובץ במקום ה-56 ברשימה, בבחירות לכנסת ה-17 במקום ה-20, בבחירות לכנסת ה-18 במקום ה-75 ובבחירות לכנסת ה-19 הוצב במקום ה-69 ברשימה המשותפת לליכוד ולישראל ביתנו.

בנובמבר 2009 מונה על ידי שר החינוך גדעון סער לתפקיד המדען הראשי של משרד החינוך.

בתחילת 2010 התפרסמו בעיתונות התבטאויות (חלקן נאמרו לפני כניסתו לתפקיד) המתנגדות להוראת תורת האבולוציה בלי שיוצגו לתלמידים במקביל גם ההתנגדויות לתורת האבולוציה, נגד התאוריה שלפיה התחממות עולמית היא תוצאת פעילותם של בני האדם על פני כדור הארץ, ואף התנגד למיחזור בקבוקי פלסטיק משיקולים שונים. לאחר פרסום ההתבטאויות עלו קריאות לפיטוריו, השר גדעון סער התנער מדבריו, ובאוקטובר 2010 הודיע מנכ"ל המשרד על סיום תפקידו של אביטל כמדען הראשי של משרד החינוך. ב-20 ביוני 2011, נבחר אביטל לתפקיד יושב ראש חוג הפרופסורים לחוסן מדיני וכלכלי, ב-2013 החליף אותו אריה אלדד בתפקידו.

אביטל התבטא מספר פעמים נגד שירות נשים כלוחמות בצה"ל, בנימוק שהדבר גורם להורדת סרגל המאמצים כדי להתאימו ליכולת החיילות, מה שגורם להחלשתו של הצבא באופן מסוכן.

אביטל מתגורר ברחובות, נשוי לרוחמה ואב לארבעה ילדים וסב לנכדים.

 ספריו 
 מס(ע)ות בציונות: מסעות וניסיונות, מסות ומאמרים במאה שנות ציונות, ירושלים תשס"א
 סימטריה בראי עקום, על מדינה ’יהודית דמוקרטית’ על צבא וביטחון, על כלכלה וחברה, ירושלים תשס"ה
  מילים כמלאכת מחשבות, מסכת מילים מנקדת מן המגרה אל המדף, רחובות, 2018, 143 עמ'.
מגן וצנה, סיפורו של ניסים מגן (מכלוף) הלום קרב ממלחמת יוה"כ, רחובות, 2018, 124 עמ'.

 קישורים חיצוניים 

 הבלוג של גבי אביטל
 ביוגרפיה של אביטל, באתר הליכוד שלנו

 צור ארליך, ריאיון עם גבי אביטל, הופיע במוסף 'דיוקן' של מקור ראשון 11 בפברואר 2011, עמ' 18–23

 אביטל בתוכנית אנשי אמונה בעולם המעשה בערוץ מאיר

הערות שוליים

קטגוריה:בוגרי הטכניון - מכון טכנולוגי לישראל: הנדסת אווירונאוטיקה
קטגוריה:בעלי תואר דוקטור מהטכניון - מכון טכנולוגי לישראל
קטגוריה:בוגרי תיכון הימלפרב
קטגוריה:ישראלים ילידי מרוקו
קטגוריה:מדענים ראשיים במשרד החינוך
קטגוריה:מהנדסי אווירונאוטיקה ישראלים
קטגוריה:עובדי אלביט מערכות
קטגוריה:סגל ישראל היום
קטגוריה:סגל מעריב
קטגוריה:עולים בשנות ה-1960
קטגוריה:פובליציסטים ישראלים
קטגוריה:מחברי ספרי עיון ישראלים
קטגוריה:פעילי הליכוד
קטגוריה:רחובות: אישים
קטגוריה:ראשי חוג הפרופסורים לחוסן מדיני וכלכלי
קטגוריה:ישראלים שנולדו ב-1959